Source: http://advokat-slovakia.eu/odm_nahrady.php
Timestamp: 2019-08-23 05:41:39+00:00
Document Index: 1536600

Matched Legal Cases: ['§ 10', '§ 11', '§ 12', '§ 12', '§ 12', '§ 11', '§ 12', '§ 17', '§ 16']

Ak hľadáte cenník za právne služby určujúci výšku odmeny advokáta, ktorú by ste mali zaplatiť za vyriešenie Vašej právnej záležitosti, tak takúto konkrétnu sumu na internete nenájdete, pretože výška odmeny advokáta závisí v prvom rade od dohody klienta s advokátom, pri ktorej sa zohľadňuje napr. charakter právneho problému, právna a skutková náročnosť veci alebo predpokladaný počet úkonov právnej služby.
Odmena advokáta sa primárne určuje dohodou medzi advokátom a jeho klientom. Ak k takejto dohode nedôjde, na určenie odmeny sa použijú ustanovenia vyhlášky MS SR č. 655/2004 Z.z. a odmenách a náhradách advokátov za poskytovanie právnych služieb v platnom znení v časti týkajúcej sa tarifnej odmeny (tzv. advokátska tarifa resp. tzv. tabuľková odmena).
Pri uzatváraní zmluvy o poskytnutí právnych služieb môže advokát dohodnúť s klientom spôsob a výšku zmluvnej odmeny. Výška zmluvnej odmeny nemôže byť v rozpore s dobrými mravmi. Zmluvná odmena sa určuje :
- podľa počtu hodín vynaložených na vybavenie veci /hodinová odmena).
- paušálnou sumou (paušálna odmena),
- podielom na hodnote veci (podielová odmena),
- tarifnou odmenou dohodnutou inak ako základnou sadzbou tarifnej odmeny.
Podielová odmena sa môže dohodnúť vo forme podielu na hodnote veci, ktorá je predmetom konania pred súdom alebo iným orgánom, ak je výsledok tohto konania podľa okolností prípadu veľmi neistý a advokát o tom klienta poučil.Maximálna výška dohodnutej podielovej odmeny nesmie presiahnuť 20 % z hodnoty veci, ktorá je predmetom konania pred súdom alebo iným orgánom. Advokát má právo na dohodnutú podielovú odmenu len za predpokladu, že klient, s ktorým sa dohodol na poskytnutí právnych služieb za túto odmenu, mal plný úspech vo veci.Ak sa skončí konanie uvedené len čiastočným úspechom klienta, advokát má právo na pomernú časť dohodnutej podielovej odmeny.Ak nemal klient ani čiastočný úspech vo veci, advokát má právo požadovať od klienta iba náhradu hotových výdavkov.
Ak nie je ustanovené inak, základná sadzba tarifnej odmeny za jeden úkon právnej služby z tarifnej hodnoty je :
Základná sadzba tarifnej odmeny za jeden úkon právnej služby je jedna trinástina výpočtového základu, ak nie je možné vyjadriť hodnotu veci alebo práva v peniazoch, alebo ju možno zistiť len s nepomernými ťažkosťami, klientom je spotrebiteľ a ide o zastupovanie v spore zo spotrebiteľskej zmluvy, alebo klientom je fyzická osoba a predmet konania sa týka nehnuteľnosti, ktorá je určená na bývanie alebo slúži jej na bývanie; to neplatí vo veciach vyporiadania bezpodielového spoluvlastníctva manželov alebo zrušenia a vyporiadania podielového spoluvlastníctva.
Základná sadzba tarifnej odmeny za jeden úkon právnej služby je jedna šestina výpočtového základu vo veciach zastupovania pred Ústavným súdom Slovenskej republiky, ak predmet sporu nie je možné oceniť peniazmi; v ostatných prípadoch sa základná sadzba tarifnej odmeny určí podľa § 10 spomínanej vyhlášky. Základná sadzba tarifnej odmeny za jeden úkon právnej služby je jedna šestina výpočtového základu vo veciach zastupovania v konaniach podľa piatej časti Občianskeho súdneho poriadku. V dávkových veciach sociálneho poistenia, vo veciach sociálnych služieb a vo veciach preskúmavania rozhodnutia o priestupkoch patrí odmena za jeden úkon právnej služby vo výške jednej trinástiny výpočtového základu.
Výpočtový základ na rok 2019
Podľa vyjadrenia Štatistického úradu Slovenskej republiky bola priemerná mesačná mzda zamestnanca hospodárstva SR v I. polroku 2018 vo výške 980,- Eur.
1/6 výpočtového základu (§ 11 ods. 2, § 12 ods. 3 písm. c), t. j. 163,33 Eur,
1/8 výpočtového základu (§ 12 ods. 3 písm. b), t. j. 122,50 Eur,
1/12 výpočtového základu (§ 12 ods. 3 písm. a), t. j. 81,67 Eur,
1/13 výpočtového základu (§ 11 ods. 1), t. j. 75,38 Eur,
1/24 výpočtového základu (§ 12 ods. 1 a 2), t. j. 40,83 Eur,
1/60 výpočtového základu (§ 17 ods. 1), t. j. 16,33 Eur,
1/100 výpočtového základu (§ 16 ods. 3 vyhlášky), t. j. 9,80 Eur.
Výpočtové základy za predchádzajúce roky ako aj spôsob a výpočet advokátskych odmien a náhrad si môžete informatívne online vypočítať aj na stránke trovy.sk .